Rikors ippreżentat fit-3 ta’ Settembru 2020 – QB vs BĊE
(Kawża T-555/20)
Lingwa tal-kawża: il-Franċiż
Partijiet
Rikorrent: QB (rappreżentant: L. Levi, avukat)
Konvenut: Il-Bank Ċentrali Ewropew
Talbiet
Ir-rikorrent jitlob li l-Qorti Ġenerali jogħġobha:
tiddikjara dan ir-rikors ammissibbli u fondat;
konsegwentement:
tannulla r-rapport ta’ evalwazzjoni għall-perijodu 2015, stabbilit fit-8 ta’ Ottubru 2019;
sa fejn ikun meħtieġ, tannula d-deċiżjonijiet tas-7 ta’ Frar 2020 u tal-24 ta’ Ġunju 2020 li jiċħdu, rispettivament, ir-rikors amministrattiv u l-ilment tar-rikorrent;
tikkundanna lill-konvenut għall-kumpens tad-danni morali stmati ex aequo et bono għal 15 000 euros;
tikkundanna lill-konvenut għall-ispejjeż kollha.
Motivi u argumenti prinċipali
Insostenn tar-rikors tiegħu, ir-rikorrent jinvoka tliet motivi.
L-ewwel motiv ibbażat fuq il-ksur tal-Artikolu 266 TFUE u l-Gwida għar-Rapport ta’ Evalwazzjoni, b’mod partikolari inkwantu ma kienx hemm evalwazzjoni ġdida għar-rikorrent iżda sempliċi riproduzzjoni diretta tal-evalwazzjonijiet li kienu jinsabu fir-rapport ta’ evalwazzjoni inizjali.
It-tieni motiv ibbażat fuq il-ksur tal-Gwida għar-Rapport ta’ Evalwazzjoni u tal-Proċedura kif ukoll tal-ksur tad-dmir ta’ premura, b’mod partikolari peress li r-rapport ta’ evalwazzjoni tar-rikorrent ma jidentifikax il-mezzi għal titjib u ma jiffissax objettivi fis-sens meħtieġ mill-Gwida għar-Rapport ta’ Evalwazzjoni.
It-tielet motiv ibbażat fuq żball manifest li bih huwa vvizzjat ir-rapport ta’ evalwazzjoni kontenzjuż, fl-evalwazzjoni tal-fatti meqjusa fl-imsemmi rapport.
____________